26-TA-1663: Rīkojuma projekts “Par speciālās regulatīvās vides izveidi jūrā inovatīvu tehnoloģiju testēšanai un pētniecībai”

Zemkopības ministrijas iebildumi un priekšlikumi
	Nr.p.k.
	Saskaņošanai nosūtītā projekta redakcija
	Iebildums / Priekšlikums
	Apstrādes informācija
	Galīgā redakcija

	1.
	Anotācija (ex-ante)
2.1. Sabiedrības grupas, kuras tiesiskais regulējums ietekmē, vai varētu ietekmēt

Ietekmes apraksts
“Regulatīvās vides izveide neierobežo komerciālo zveju, jo tās teritorija atrodas ārpus tradicionālajām zvejas vietām un teritoriālajiem ūdeņiem, un neierobežo kuģošanu, jo atrodas ārpus galvenajiem kuģu satiksmes koridoriem. [..]”
	Iebildums (ZM)
Anotācijā nav norādīti dati un informācijas avoti, kas pamatotu secinājumu, ka regulatīvās vides teritorija atrodas ārpus tradicionālajām zvejas vietām un neierobežos komerciālo zveju. Teritorijas atrašanās Latvijas Republikas ekskluzīvajā ekonomiskajā zonā pati par sevi neapliecina zvejas darbību neesamību vai ietekmes neesamību uz zvejas kuģu pārvietošanos, zvejas rīku izmantošanu un piekļuvi zvejas vietām.
Lūdzam anotāciju papildināt ar datos balstītu izvēlētās teritorijas zivsaimnieciskās nozīmes izvērtējumu, vai arī līdz šāda izvērtējuma veikšanai lūdzam svītrot vai precizēt kategorisko apgalvojumu, ka regulatīvās vides izveide neierobežos komerciālo zveju.
Piedāvātā redakcija
“Regulatīvās vides iespējamā ietekme uz komerciālo zveju izvērtējama, izmantojot kompetento institūciju rīcībā esošos zvejas darbības raksturojošos telpiskos un citus datus. Pirms konkrētas darbības atļaušanas izvērtē tās iespējamo ietekmi uz zvejas kuģu darbību, zvejas rīku izmantošanu, piekļuvi zvejas vietām, zivju resursiem un zivju dzīvotnēm. Regulatīvajā vidē nav pieļaujamas darbības, kas rada nesamērīgus ierobežojumus zvejas darbībām vai nepieļaujamu nelabvēlīgu ietekmi uz zivju resursiem.”
	Ņemts vērā. 
Anotācijas 2.1. apakšsadaļa precizēta, svītrojot kategorisko apgalvojumu, ka regulatīvās vides izveide neierobežo komerciālo zveju, un paredzot riskos un konkrētās testēšanas raksturā balstītu ietekmes uz zvejas darbību un zivju resursiem izvērtēšanu.
	Anotācijas 2.1. sadaļa:
Ja testēšanas iekārtu uzstādīšana vai plānotā testēšana var ietekmēt zivju resursus, akvakultūru, zivju dzīvotnes, migrācijas ceļus, nārsta un barošanās vietas vai zvejas darbību, izvērtējumu veiks vienu reizi pirms iekārtu uzstādīšanas, aptverot visas pieteikumā paredzētās testēšanas darbības. Tajā izmantos kompetento institūciju datus un ņems vērā vienlaicīgi īstenoto projektu kumulatīvo ietekmi. Papildu izvērtējums būs nepieciešams tikai tad, ja izmaiņas vai jauni apstākļi var radīt sākotnēji neizvērtētu vai lielāku ietekmi.
Ministru kabineta noteikumos paredzēs izvērtēšanas kārtību un zivju resursu aizsardzības prasības, samērīgi ar testēšanas veidu, mērogu, ilgumu un riska līmeni.

	2.
	Anotācija (ex-ante)
1.3. Pašreizējā situācija, problēmas un risinājumi; 
2.1. Sabiedrības grupas; 
8.1.6. Ietekme uz vidi

Anotācijā paredzēts testēt jūras ūdens kvalitātes un skābekļa līmeņa uzlabošanas risinājumus, autonomu jūras vides monitoringu un ilgtspējīgas akvakultūras risinājumus. Konkrēti vides aizsardzības nosacījumi un kumulatīvās ietekmes izvērtēšanas kārtība tiks noteikta Ministru kabineta noteikumos.
	Iebildums (ZM)
Anotācijā nav pietiekami izvērtēta paredzēto darbību iespējamā ietekme uz zivju resursiem, zivju migrāciju, nārsta un barošanās vietām, zvejas rīku izmantošanu un zvejas iespēju praktisku īstenošanu. Norāde uz turpmāku kumulatīvās ietekmes regulējumu pati par sevi nenodrošina, ka šis izvērtējums aptvers zveju un zivju resursus.
Lūdzam anotācijas 1.3., 2.1. un 8.1.6. apakšsadaļu papildināt, skaidri norādot, ka, izstrādājot un piemērojot regulatīvās vides darbības nosacījumus: 1) aizsargā zivju resursu ilgtspējīgu izmantošanu; 2) izvērtē ietekmi uz zivju dzīvotnēm, migrāciju, nārsta un barošanās vietām; 3) izvērtē ietekmi uz zvejas kuģu darbību un zvejas rīku izmantošanu; 4) vērtē atsevišķu un vienlaikus īstenotu projektu kumulatīvo ietekmi uz zveju un zivju resursiem; 5) nodrošina zvejniecības, zivju resursu aizsardzības, akvakultūras, dzīvnieku veselības, pārtikas aprites un vides aizsardzības prasību ievērošanu, ciktāl normatīvajos aktos nav tiesiski pamatoti noteikts citādi.
	Iebildums netiek uzturēts. Atbilstoši 2026. gada 29. septembra sanāksmē starp Ekonomikas ministrijas un Zemkopības ministrijas pārstāvjiem pārrunātajam Zemkopības ministrija minēto iebildumu neuztur.
	

	3.
	Anotācija (ex-ante)
7.5. Cita informācija

Rīkojuma 3. punktā paredzētajā Ministru kabineta noteikumu izstrādes procesā raksturota Ekonomikas ministrijas, Viedās administrācijas un reģionālās attīstības ministrijas un Klimata un enerģētikas ministrijas loma.
	Iebildums (ZM)
Ņemot vērā rīkojuma projekta tvērumu un paredzēto ilgtspējīgas akvakultūras risinājumu testēšanu, anotācijas 7.5. apakšsadaļā nepieciešams raksturot arī Zemkopības ministrijas kompetenci Ministru kabineta noteikumu projekta izstrādē.
Piedāvātā redakcija
Papildināt anotācijas 7.5. apakšsadaļu ar jaunu rindkopu šādā redakcijā:
“Zemkopības ministrija sniedz priekšlikumus jautājumos, kas saistīti ar zvejniecības nozares interesēm, zivju resursu aizsardzību un ilgtspējīgu izmantošanu, akvakultūru, kā arī regulatīvajā vidē paredzēto darbību iespējamo ietekmi uz zvejas darbībām un zivju resursiem.”
	Ņemts vērā. 
Anotācijas 7.5. apakšsadaļa papildināta, raksturojot Zemkopības ministrijas kompetenci Ministru kabineta noteikumu projekta izstrādes procesā jautājumos, kas saistīti ar zvejniecības nozares interesēm, zivju resursu aizsardzību un ilgtspējīgu izmantošanu, akvakultūru un dzīvnieku veselības prasībām, kā arī regulatīvajā vidē paredzēto darbību iespējamo ietekmi uz zveju un zivju resursiem.
	Zemkopības ministrija savas kompetences ietvaros sniedz priekšlikumus jautājumos, kas saistīti ar zvejniecības nozares interesēm, zivju resursu aizsardzību un ilgtspējīgu izmantošanu, akvakultūru un dzīvnieku veselības prasībām, kā arī regulatīvajā vidē paredzēto darbību iespējamo ietekmi uz zveju un zivju resursiem.

	4.
	Anotācija (ex-ante)
1.3. Pašreizējā situācija, problēmas un risinājumi

Regulatīvās vides ietvaros paredzēts testēt tehnoloģijas, kas saistītas ar ilgtspējīgas akvakultūras risinājumiem.
	Iebildums (ZM)
Jēdziens “ilgtspējīgas akvakultūras risinājumi” nav pietiekami konkretizēts. No anotācijas nav secināms, vai paredzēta tikai tehnisko iekārtu testēšana vai arī dzīvu ūdens organismu audzēšana, turēšana vai ievietošana jūras vidē, barības, veterināro zāļu vai citu vielu izmantošana un produkcijas ieguve.
Lūdzam precizēt šīs tehnoloģiju kategorijas tvērumu un piemērojamās drošības prasības.
Piedāvātā redakcija
“Ja ilgtspējīgas akvakultūras risinājumu testēšanā paredzēts izmantot dzīvus ūdens organismus, pirms darbības atļaušanas izvērtē organismu izkļūšanas, slimību un patogēnu izplatīšanās, nevēlamas mijiedarbības ar savvaļas populācijām un ietekmes uz zivju resursiem riskus, kā arī nodrošina attiecīgo dzīvnieku veselības, bioloģiskās drošības, pārtikas aprites, vides aizsardzības un zivsaimniecības prasību ievērošanu.”
	Ņemts vērā. 
Anotācijas 1.3. apakšsadaļa papildināta, konkretizējot ilgtspējīgas akvakultūras risinājumu testēšanas tvērumu un nosacījumus gadījumiem, kad testēšanā tiek izmantoti dzīvi ūdens organismi. Paredzēts, ka šādos gadījumos pirms darbības uzsākšanas tiek izvērtēti ar organismu izkļūšanu, slimību un patogēnu izplatīšanos, mijiedarbību ar savvaļas populācijām, dzīvnieku labturību un ietekmi uz zivju resursiem saistītie riski, kā arī nodrošināta attiecīgo dzīvnieku veselības, bioloģiskās drošības, pārtikas aprites, vides aizsardzības un zivsaimniecības prasību ievērošana.
	Anotācijas 1.3. apakšsadaļa
Ilgtspējīgas akvakultūras risinājumu testēšana var ietvert tehnisko iekārtu, ūdens aprites, monitoringa, barības vielu vadības un slēgtu vai daļēji slēgtu sistēmu testēšanu. Ja testēšanā izmanto dzīvus ūdens organismus, pirms darbības uzsākšanas atsevišķi izvērtē organismu izkļūšanas, slimību un patogēnu izplatīšanās, nevēlamas mijiedarbības ar savvaļas populācijām, dzīvnieku labturības un ietekmes uz zivju resursiem riskus, kā arī nodrošina attiecīgo dzīvnieku veselības, bioloģiskās drošības, pārtikas aprites, vides aizsardzības un zivsaimniecības prasību ievērošanu.


	5.
	Anotācija (ex-ante)
1.3.; 2.3.; 2.5.; 3. sadaļa

Anotācijā norādīts, ka regulatīvās vides izveide neparedz tiešas izmaksas valsts budžetam vai privātpersonām, administratīvās un atbilstības izmaksas neradīsies, bet rīkojuma izpildi Ekonomikas ministrija nodrošinās piešķirto valsts budžeta līdzekļu un esošo cilvēkresursu ietvaros.
	Iebildums (ZM)
Vienlaikus paredzēta pieteikumu individuāla izvērtēšana, regulatīvās vides uzraudzība, ietekmes uz vidi un kumulatīvās ietekmes izvērtēšana, kā arī Ekonomikas ministrijai tiek noteikta jauna uzraudzības funkcija. Tādēļ secinājums par izmaksu neesamību nav pietiekami pamatots.
Lūdzam atkārtoti izvērtēt ietekmi uz valsts pārvaldes un citu iesaistīto institūciju resursiem, tostarp pieteikumu izvērtēšanu, starpinstitucionālo saskaņošanu, zvejas un zivju resursu datu analīzi, zinātniska izvērtējuma nepieciešamību, uzraudzību un monitoringa datu izvērtēšanu, kā arī pieteicēju izmaksas saistībā ar izpēti, monitoringu, iekārtu marķēšanu, uzturēšanu, demontāžu, kaitējuma novēršanu un teritorijas atjaunošanu. Ja izmaksas šajā stadijā nav aprēķināmas, lūdzam anotācijā norādīt, ka to apmērs būs atkarīgs no Ministru kabineta noteikumos paredzētās kārtības un konkrēto darbību rakstura.
	Ņemts vērā. 
Anotācijā precizēta informācija par rīkojuma projekta ietekmi uz valsts budžetu, valsts pārvaldes un citu iesaistīto institūciju resursiem, kā arī ar konkrētu testēšanas projektu īstenošanu saistītajām izmaksām.
Rīkojuma pieņemšana pati par sevi nerada tiešus valsts budžeta izdevumus. Vienlaikus speciālās regulatīvās vides darbības nodrošināšanas administratīvās un atbilstības izmaksu apmērs šajā stadijā nav precīzi nosakāms, jo tas būs atkarīgs no Ministru kabineta noteikumos noteiktā pārvaldības modeļa, institūciju kompetenču sadalījuma, konkrēto testēšanas darbību rakstura un riska pakāpes. Detalizēts ietekmes uz valsts budžetu, valsts pārvaldes un iesaistīto institūciju resursiem izvērtējums tiks veikts Ministru kabineta noteikumu projekta izstrādes ietvaros.
Ar konkrētu testēšanas projektu īstenošanu saistītās izpētes, monitoringa, marķēšanas, uzturēšanas, drošības, demontāžas un teritorijas atjaunošanas izmaksas paredzēts segt attiecīgajam testētājam Ministru kabineta noteikumos noteiktajā kārtībā.

	Anotācijas 3. sadaļa
Rīkojuma pieņemšana pati par sevi nerada tiešus valsts budžeta izdevumus. Speciālās regulatīvās vides darbības nodrošināšanas administratīvās un atbilstības izmaksas būs atkarīgas no Ministru kabineta noteikumos noteiktā pārvaldības modeļa, institūciju kompetenču sadalījuma, konkrēto testēšanas darbību rakstura un riska pakāpes. Detalizēts ietekmes uz valsts budžetu un iesaistīto institūciju resursiem izvērtējums tiks veikts Ministru kabineta noteikumu projekta izstrādes ietvaros. Ar konkrētu testēšanas projektu īstenošanu saistītās izpētes, monitoringa, marķēšanas, uzturēšanas, drošības, demontāžas un teritorijas atjaunošanas izmaksas paredzēts segt attiecīgajam testētājam Ministru kabineta noteikumos noteiktajā kārtībā.
Anotācijas 2.3. un 2.5. apakšsadaļā saglabāts vērtējums “Nē”, jo konkrētus administratīvos pienākumus un atbilstības prasības juridiskajām personām neparedz šis rīkojuma projekts, attiecīgās prasības un ar tām saistītā ietekme tiks vērtēta Ministru kabineta noteikumu projekta ietvaros.

	6.
	Anotācija (ex-ante)
1.3. Pašreizējā situācija, problēmas un risinājumi

Ar rīkojumu tiek izveidota speciālā regulatīvā vide, savukārt tās īstenošanas, uzraudzības un izbeigšanas nosacījumi un kārtība tiks noteikta vēlāk izstrādājamos Ministru kabineta noteikumos.
	Priekšlikums (ZM)
Tiesiskās noteiktības un zivsaimniecības interešu aizsardzības nolūkā lūdzam anotācijā nepārprotami skaidrot, ka rīkojuma pieņemšana pati par sevi nav pietiekams tiesiskais pamats konkrētu testēšanas vai pētniecības darbību uzsākšanai.
Piedāvātā redakcija
· “Rīkojuma pieņemšana pati par sevi nerada personām tiesības uzsākt konkrētas testēšanas vai pētniecības darbības regulatīvās vides teritorijā. Konkrētas darbības var uzsākt pēc regulatīvās vides īstenošanas, uzraudzības un izbeigšanas nosacījumu un kārtības noteikšanas un attiecīgajai darbībai nepieciešamā izvērtējuma, atļauju vai saskaņojumu saņemšanas.”
	Ņemts vērā. 
Anotācijas 1.3. sadaļa precizēta.
	Rīkojuma pieņemšana pati par sevi nerada personām tiesības uzsākt konkrētas testēšanas vai pētniecības darbības regulatīvās vides teritorijā. Konkrētas darbības var uzsākt pēc Ministru kabineta noteikumu par regulatīvās vides īstenošanas, uzraudzības un izbeigšanas nosacījumiem un kārtību spēkā stāšanās un attiecīgajai darbībai nepieciešamo izvērtējumu, atļauju vai saskaņojumu saņemšanas.

	7.
	Anotācija (ex-ante)
1.5. Pēcpārbaudes (ex-post) izvērtējums

Vai tiks veikts?
Nē
	Priekšlikums (ZM)
Ņemot vērā regulatīvās vides eksperimentālo raksturu, darbību īstenošanu jūras vidē, iespēju vienlaikus īstenot vairākus projektus un iespējamo ietekmi uz zvejniecību un zivju resursiem, lūdzam paredzēt regulatīvās vides darbības pēcpārbaudes izvērtējumu.
Izvērtējumā būtu analizējama īstenoto projektu ietekme uz zvejas darbībām un zivju resursiem, zvejas kuģu, zvejas rīku un testējamo iekārtu mijiedarbības gadījumi, saņemtās sūdzības un interešu konflikti, kumulatīvā ietekme uz jūras vidi un zivju dzīvotnēm, akvakultūras risinājumu bioloģiskās drošības riski, kā arī regulatīvās vides turpmākas darbības lietderība un nepieciešamie regulējuma pilnveidojumi.
Piedāvātā redakcija
Anotācijas 1.5. apakšsadaļā pie jautājuma “Vai tiks veikts?” norādīt “Jā” un noteikt pēcpārbaudes izvērtējuma termiņu un sasniedzamos rezultātus.
	Priekšlikums netiek uzturēts. 
Atbilstoši 2026. gada 29. septembra sanāksmē starp Ekonomikas ministrijas un Zemkopības ministrijas pārstāvjiem pārrunātajam Zemkopības ministrija minēto priekšlikumu neuztur.
	



